মালদায় ব্যাপক ক্ষতির মুখে ধানচাষীরা, সরকারের কাছে ক্ষতিপূরণের দাবি

মালদা: ঘূর্ণিঝড় মন্থার প্রভাবে উত্তর জুড়ে দুর্যোগের ঘনঘটায় মালদায় ব্যাপক ক্ষতির মুখে ধান চাষীরা। অভিযোগ, কয়েক হাজার বিঘার জমির ধান নষ্ট হয়ে যায়। ঋণ নিয়ে ধান চাষবাদ করে এখন মাথায় হাত চাষীদের। করজোড়ে রাজ্য সরকারের কাছে ক্ষতিপূরণের আবেদন জানিয়েছেন চাষীরা।

গত ৪৮ ঘন্টায় ঘূর্ণিঝড় মন্থার প্রভাবে উত্তরবঙ্গ জুড়ে দুর্যোগের ঘনঘটা। বৃষ্টির সঙ্গে ঝোড়ো হাওয়া। শনিবারেও কাটেনি দুর্যোগ।এই পরিস্থিতিতে কৃষি নির্ভর মালদা জেলা জুড়ে ব্যাপক ক্ষতির মুখে ধান চাষিরা। মালদার হরিশ্চন্দ্রপুরের ভিঙ্গল গ্রাম পঞ্চায়েতের কলা নাজিরপুর গ্রামে গ্রাউন্ড জিরোতে কলকাতা টিভি। দেখা যায়, ধান চাষীদের করুণ দশা। ওই এলাকার মানুষ সম্পূর্ণ কৃষি কাজের উপর নির্ভর। হাজার হাজার বিঘা জমিতে লাগানো হয়েছিল ধান। ধান পাকলে আর কিছুদিন পরেই ধান ঘরে তুলতেন চাষিরা। বেশিরভাগ চাষী সুদের উপর ঋণ নিয়ে ধান চাষ করে ছিলেন। এই ধান চাষের উপরে তাদের সারা বছরের উপার্জন নির্ভর করে। কিন্তু ৪৮ ঘণ্টার দুর্যোগের ফলে ব্যাপক ক্ষয়ক্ষতি। ক্যামেরার সামনে কার্যত কেঁদে ফেললেন ক্ষতিগ্রস্ত চাষিরা। তাদের দাবি, রাজ্য সরকার যদি ক্ষতিপূরণ না দেয় তবে বাঁচার কোন উপায় থাকবে না। যদিও শুধু এই এলাকা নয় চাঁচল, সামসী, রতুয়া সহ মালদা জেলা জুড়ে ধান চাষীদের একই পরিস্থিতি।ধান পাকার আগেই জমিতে জল জমে যাওয়াই নষ্ট হয়েছে ধান। এই পরিস্থিতিতে সরকার বা প্রশাসন কি ব্যবস্থা নেয় চাষীদের জন্য সেই দিকেই তাঁকিয়ে সকলে।

আরও পড়ুন: মন্থার প্রভাবে ডুয়ার্সে ভারী বৃষ্টি, কয়েকশো বিঘা জমির ধান জলের তলায়

কিছুদিন পরই নবান্ন। সেই উপলক্ষে নতুন ধান ঘরে তোলেন চাষীরা। সেখানে মন্থার প্রভাবে দুর্যোগের ঘনঘটায় ব্যাপক ক্ষয়ক্ষতির মুখে ধান চাষীরা। চাষীরা বলছেন, কয়েক হাজার বিঘা জমির ধান নষ্ট হয়ে গেছে।ঋণ নিয়ে ধান চাষ করে এই ক্ষয়ক্ষতির ফলে মাথায় হাত চাষীদের। রাজ্য সরকারের কাছে করজোড়ে ক্ষতিপূরণের আবেদন করছেন চাষীরা।